“กสิกรไทย” วางกรอบ SET สัปดาห์หน้า 1,530-1,585 จุด จับตางบ “บจ.”-ประชุมพรรคคอมมิวนิสต์จีน
บล.กสิกรไทย มองกรอบ SET สัปดาห์หน้า 1,530-1,585 จุด แนะจับตาประชุมสมัชชาใหญ่พรรคคอมมิวนิสต์จีน ครั้งที่ 20-ทิศทางฟันด์โฟลว์-ผลประกอบการงวดไตรมาส 3/65 ของ บจ.
บล.กสิกรไทย มองกรอบ SET สัปดาห์หน้า 1,530-1,585 จุด แนะจับตาประชุมสมัชชาใหญ่พรรคคอมมิวนิสต์จีน ครั้งที่ 20-ทิศทางฟันด์โฟลว์-ผลประกอบการงวดไตรมาส 3/65 ของ บจ.
13 ต.ค. 2565

บริษัทหลักทรัพย์กสิกรไทย จำกัด มองทิศทางการเคลื่อนไหวของดัชนีหุ้นไทยในสัปดาห์ถัดไป (17-21 ต.ค.) ว่า มีแนวรับอยู่ที่ 1,550 และ 1,530 จุด ส่วนแนวต้านอยู่ที่ 1,575 และ 1,585 จุด ตามลำดับ โดยศูนย์วิจัยกสิกรไทยประเมินปัจจัยสำคัญที่ต้องติดตาม ได้แก่ ทิศทางเงินทุนต่างชาติ (Flow) ผลประกอบการงวดไตรมาส 3/65 ของ บจ. รวมถึงการประชุมสมัชชาใหญ่พรรคคอมมิวนิสต์จีน ครั้งที่ 20
ส่วนข้อมูลเศรษฐกิจสหรัฐฯ ที่สำคัญ ได้แก่ ผลผลิตภาคอุตสาหกรรม ข้อมูลการเริ่มสร้างบ้านใหม่ และยอดขายบ้านมือสองเดือน ก.ย. ขณะที่ปัจจัยต่างประเทศอื่นๆ ได้แก่ ดัชนีราคาผู้บริโภคเดือน ก.ย.ของยูโรโซน อังกฤษ และญี่ปุ่น รวมถึงตัวเลขจีดีพีไตรมาส 3/65 และข้อมูลเศรษฐกิจเดือน ก.ย.ของจีน ได้แก่ การลงทุนในสินทรัพย์ถาวร
โดยตลาดหุ้นไทยร่วงลงต่อเนื่อง แต่ยังไม่หลุดกรอบ 1,500 จุด ทั้งนี้ SET Index ปรับตัวลงเกือบตลอดสัปดาห์สอดคล้องกับทิศทางตลาดหุ้นภูมิภาค ท่ามกลางความกังวลเกี่ยวกับการเร่งขึ้นดอกเบี้ยของเฟด หลังจากตัวเลขการจ้างงานนอกภาคเกษตรเดือน ก.ย.ของสหรัฐฯ เพิ่มขึ้นมากกว่าคาดการณ์ ประกอบกับเผชิญแรงขายลดเสี่ยงก่อนวันหยุดยาวของตลาดหุ้นไทย รวมถึงก่อนการรายงานตัวเลขเงินเฟ้อของสหรัฐฯ และบันทึกการประชุมเฟด
สำหรับสัปดาห์นี้หุ้นไทยเผชิญแรงขายจากกลุ่มนักลงทุนต่างชาติเป็นหลัก ซึ่งหุ้นที่ถูกเทขายกระจายอยู่ในหลายกลุ่มอุตสาหกรรม โดยเฉพาะไฟแนนซ์ วัสดุก่อสร้าง และอสังหาริมทรัพย์
โดยในวันพุธ (12 ต.ค.65) ดัชนี SET ปิดที่ระดับ 1,560.78 จุด ลดลง 1.20% จากระดับปลายสัปดาห์ก่อน ขณะที่มูลค่าการซื้อขายเฉลี่ยต่อวันอยู่ที่ 50,938.28 ล้านบาท ลดลง 20.45% จากสัปดาห์ก่อน ส่วนดัชนี mai ลดลง 1.64% มาปิดที่ระดับ 631.31 จุด